Forslag til Rådets forordning (EF) om ændring af forordning (EF) nr. 1628/96 om bistand til Bosnien-Hercegovina, Kroatien, Den Føderative Republik Jugoslavien og Den Tidligere Jugoslaviske Republik Makedonien (98/C 100/09) KOM(98) 18. endelige udg. - 98/0023(CNS)

(Forelagt af Kommissionen den 23. januar 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Rådet forordning (EF) nr. 1628/96 (1), ændret ved forordning (EF) nr. 2240/97 (2), vedrører økonomisk udvikling, genetablering af civilsamfundet og samarbejde mellem det tidligere Jugoslaviens republikker, samt reparation og fornyelse af infrastruktur samtidig med fortsatte politiske og økonomiske reformer;

for at tage hensyn til de usædvanlige omstændigheder i de lande, der er omfattet af denne forordning, er Kommissionen blevet opfordret til at stille forslag til meget væsentlige foranstaltninger til at forenkle procedurer og fremskynde gennemførelsen af projekter i henhold til forordning (EF) nr. 1628/96, for at Det Europæiske Fællesskabs bistand til denne region kan gøres mere effektiv;

ifølge artikel 11 i forordning (EF) nr. 1628/96 afholdes udgifterne i henhold til finansforordningen vedrørende De Europæiske Fællesskabers almindelige budget;

artikel 9 i forordning (EF) nr. 1628/96 fastsætter, at tjenestekontrakter til beløb på ikke over 200 000 ECU kan indgås ved underhåndsaftale, og det skønnes, at omstændighederne i regionen berettiger til særlige bestemmelser for indgåelse af faglige bistandskontrakter til beløb på ikke over 400 000 ved underhåndsaftale, navnlig vedrørende teknisk støtte og overvågning af projekter;

ifølge artikel 116 i finansforordningen kan der indgås kontrakter om bygge- og anlægsarbejder og leverancer ved geografisk eller på anden måde begrænset udbud under ekstraordinære omstændigheder og på visse betingelser; på baggrund af den ekstraordinært vanskelige situation i de lande, der er omfattet af denne forordning, er betingelserne for anvendelse af procedurerne for begrænset udbud opfyldt;

flertallet af infrastrukturprojekterne har i kraft af deres art en betydelig lokal komponent, der af hurtigheds- og effektivitetshensyn berettiger til en udbudsform, der er begrænset til et enkelt af modtagerlandene;

hvis de særlige forhold, der gør sig gældende på det lokale marked, eventuelt ikke muliggør anvendelse af denne udbudsform, eller hvis proceduren ikke fører til nogen kontraktindgåelse, kan underhåndsaftale med internationale kontrahenter berettiges;

projekter, der bidrager til at lette flygtninges hjemvenden, bør være omfattet af procedurer for begrænset udbud for dermed at gøre gennemførelsesfristen så kort som mulig;

artikel 10 i forordning (EF) nr. 1628/96 fastsætter, at finansieringsafgørelser vedrørende beløb på over 2 mio. ECU kræver godkendelse i det udvalg, der er nedsat ved artikel 12;

dette beløb er blevet forhøjet til 5 mio. ECU af hensigtsmæssighedshensyn;

artikel 12, stk. 3, i forordning (EF) nr. 1628/96 fastsætter særlige regler for udvalgets beslutningstagning;

de for dette udvalg gældende procedurer bør ændres for at strømline procedurerne;

for at øge smidigheden i Fællesskabets bistand bør Kommissionen også sættes i stand til i samråd med centralregeringen at bidrage til programmer og samarbejdsordninger, som forelægges af kommuner og regionale instanser -

UDSTEDT FØLGENDE FORORDNING:

Artikel 1

Der foretages følgende ændringer i forordning (EF) nr. 1628/96:

a) Følgende stykke indsættes i artikel 9:

»Tjenestekontrakter i form af faglig bistand kan tildeles ved underhåndsaftaler, når transaktionerne ikke overstiger 400 000 ECU, særlig med henblik på at forberede, overvåge eller evaluere Fællesskabets bistand.

Arbejds- og leverancekontrakter, som ikke overstiger 3 mio. ECU, kan indgås ved procedurer, der er begrænset til et af de modtagerlande, der er omfattet af denne forordning. Hvor de særlige kendetegn ved det lokale marked ikke muliggør anvendelse af denne procedure, eller hvor proceduren ikke fører til indgåelse af en arbejds- eller leverancekontrakt, kan kontrakter, som ikke overstiger 3 mio. ECU, under ekstraordinære omstændigheder indgås ved underhåndsaftale med fysiske og juridiske personer fra medlemsstaterne eller i undtagelsestilfælde fra modtagerstaterne af PHARE-programmet på de betingelser, der er specificeret i denne artikel.

I forbindelse med projekter, der bidrager til at lette flygtninges hjemvenden, kan arbejds- og leverancekontrakter, som overstiger 3 mio. ECU, men ikke 10 mio. ECU, indgås ved offentligt udbud eller begrænset udbud. De procedurer og tærskler, der er anført i artikel 10, stk. 1 og 2, finder anvendelse.«

b) Artikel 10, stk. 1, affattes således:

»1. Finansieringsafgørelser vedrørende beløb på over 5 mio. ECU træffes efter proceduren i artikel 12, stk. 2. Det i artikel 12 omhandlede udvalg holdes informeret om foranstaltninger, der finansieres med beløb på under 5 mio. ECU.«

c) Følgende indsættes i artikel 10 som stk. 3:

»3. Kommissionen kan i samråd med centralregeringen beslutte at bidrage til programmer og samarbejdsordninger som omhandlet i artikel 4, der forelægges af kommuner eller regionale instanser. De procedurer og tærskler, der er anført i artikel 10, stk. 1 og 2, finder anvendelse.«

d) Artikel 12, stk. 3, affattes således:

»3. Kommissionen træffer afgørelser, som straks finder anvendelse. Hvis disse afgørelser ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse afgørelser. I så fald skal Kommissionen udsætte anvendelsen af de foranstaltninger, den har truffet afgørelse om, i et tidsrum på seks uger.

Rådet kan med kvalificeret flertal træffe en anden afgørelse inden for det tidsrum, der er nævnt i første afsnit.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes indtil den 31. december 1999.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 204 af 14.8.1996, s. 1.

(2) EFT L 307 af 12.11.1997, s. 1.